b'\n_START_ARTICLE_\nPtolemaj VIII. Everget\n_START_SECTION_\nPrihod na prestol\n_START_PARAGRAPH_\nZapletena politi\xc4\x8dna kariera Ptolemaja   VIII.  se je za\xc4\x8dela leta 170 pr.n. \xc5\xa1t., ko je Antioh IV. Epifan iz Selevkidskega cesarstva napadel Egipt in ujel kralja Ptolemaja  VI. Filometorja in zasedel ves Egipt razen Aleksandrije. Antioh je Ptolemaju VI. dovolil,  da je vladal Egiptu kot marionetni vladar, me\xc5\xa1\xc4\x8dani Aleksandrije pa so medtem za kralja izbrali Ptolemajevega mlaj\xc5\xa1ega brata Ptolemaja VIII. Evergeta. Everget je bil zaradi svoje debelosti med ljudstvom znan kot Fiskon, kar lahko pomeni klobaso,  debeluha ali mehur. Brata se zaradi tak\xc5\xa1nega stanja nista spopadla, ampak sta se odlo\xc4\x8dila, da bosta vladala skupaj.\n_START_SECTION_\nAntiohov umik in skupno vladanje\n_START_PARAGRAPH_\nPo Antiohovem umiku iz Egipta leta 168 pr. n. \xc5\xa1t. zaradi gro\xc5\xbeenj Rima, se je Ptolemaj VIII. strinjal, da se njemu in bratu na prestolu pridru\xc5\xbei njuna sestra Kleopatra II., ki je bila hkrati Filometorjeva \xc5\xbeena. Ta ureditev je povzro\xc4\x8dila stalna spletkarjenja, ki sotrajalo do leta 164 pr. n. \xc5\xa1t., ko je Filometor odpotoval v Rim, da bi se prito\xc5\xbeil v Senatu, ki se je do neke mere strinjal z delitvijo v Egiptu. Everget sam ni bil zadovoljen z ozemljem, ki je bil pod njegovo neposredno oblastjo, zato sta se brata leta 163 pr. n. \xc5\xa1t. dogovorila, da bosta prvotno delitev spremenila. Everget je po delitvi dobil Cirenajko. _NEWLINE_Delitev je ostala taka do Filometorjeve smrti leta 145 pr. n. \xc5\xa1t., borbe za oblast pa se z njegovo  smrtjo niso kon\xc4\x8dale.\n_START_SECTION_\nOsvajanje  Cipra\n_START_PARAGRAPH_\nEverget je prepri\xc4\x8dal Rimski senat, da podpre njegove zahteve po Cipru, Filometor pa je temu nasprotoval. Evergetov poskus osvojitve Cipra leta 161 pr. n. \xc5\xa1t. ni uspel in Senat je njegove ambasadorje poslal domov.\n_START_SECTION_\nPoskus umora\n_START_PARAGRAPH_\nLeta 156 ali 155 pr. n. \xc5\xa1t. je Filometor poskusil umoriti Evergeta, vendar mu to ni uspelo. Everget je ponovno od\xc5\xa1el v Rim, kjer je razkazoval svoje brazgotine in s tem pritegnil nekaj pozornosti. V Senatu je kljub nasprotovanju Filometorjevega zaveznika Kata Starej\xc5\xa1ega dobil nekaj podpore in sredstev za nov poskus osvojitve Cipra. V Rimu je spoznal Kornelijo Afri\xc4\x8danko, h\xc4\x8derko vojskovodje in politika Scipiona starej\xc5\xa1ega, ki je malo pred tem ovdovela. Prosil jo je za roko, vendar ga je zavrnila. _NEWLINE_Tudi drugi poskus osvojitve Cipra je spodletel. Filometor je Evergeta ujel, vendar ga ni dal usmrtiti. Namesto tega mu je ponudil roko svoje h\xc4\x8derke Kleopatre Tee in ga poslal nazaj v Cirenajko.\n_START_SECTION_\nPoroka s Kleopatro II.\n_START_PARAGRAPH_\nKo je Ptolemaj VI. Filometor na vojnem pohodu leta 145 pr. n. \xc5\xa1t. umrl, je Kleopatra II. za kralja hitro razglasila svojega sina Ptolemaja VII. Everget je bitko pre\xc5\xbeivel in po vrnitvi Kleopatri II. predlagal poroko in skupno vladanje. Kleopatra je ponudbo sprejela. Med poro\xc4\x8dnim slavjem je Everget ubil Ptolemaja VII. in se leta 144 pr. n. \xc5\xa1t. razglasil za faraona.\n_START_SECTION_\nMa\xc5\xa1\xc4\x8devanje in spletke\n_START_PARAGRAPH_\nLeta 145 pr. n. \xc5\xa1t. se je Everget  ma\xc5\xa1\xc4\x8deval intelektualcem iz Aleksandrije, ki so mu nasprotovali. Med njimi sta bila tudi Aristarh s Samotrake in Apolodor Atenski. Izvedel je masovna \xc4\x8di\xc5\xa1\xc4\x8denja in izgone, zaradi \xc4\x8desar je Aleksandrija spremenila svoj zna\xc4\x8daj._NEWLINE_\xc2\xbbIzgnal je vse intelektualce: filologe, filozofe, profesorje geometrije, glasbenike, slikarje, \xc5\xa1olske u\xc4\x8ditelje, zdravnike in druge, ki so nato svoje znanje prena\xc5\xa1ali na Grke in barbare v drugih mestih. To je povedal nekdo, ki je bil verjetno ena od kraljevih \xc5\xbertev.\xc2\xab - Menekles iz Barce _NEWLINE_Everget  je zapeljal in se nato poro\xc4\x8dil s Kleopatro III., h\xc4\x8derko svoje \xc5\xbeene, ne da bi se pred tem lo\xc4\x8dil od Kleopatre II. Njegovo dejanje je Kleopatro II. razka\xc4\x8dilo. Mnogi \xc5\xa1pekulirajo, da se je Everget s Kleopatro II. poro\xc4\x8dil samo zato, ker je \xc5\xbee takrat na\xc4\x8drtoval poroko s Kleopatro III., ko bo dovolj stara za poroko. _NEWLINE_Leta 132 ali 131 pr. n. \xc5\xa1t. so se me\xc5\xa1\xc4\x8dani Aleksandrije uprli in po\xc5\xbegali kraljevo pala\xc4\x8do. Everget in Kleopatra III. sta z otroki pobegnila na Ciper, Kleopatra II. pa je za kralja razglasila svojega dvanajst let starega sina Ptolemaja Memfita. Everget je otroka ubil in njegovo razkosano telo poslal materi Kleopatri II.\n_START_SECTION_\nDr\xc5\xbeavljanska vojna\n_START_PARAGRAPH_\nV Aleksandriji je izbruhnila dr\xc5\xbeavljanska vojna in se raz\xc5\xa1irila na tiste dele Egipta, ki so podpirali Evergeta. Obupana Kleopatra II.  je ponudila svoj prestol selevkidskemu kralju Demetriju II. Nikatorju, vendar je njegova vojska uspela prodreti  samo do Peluzija. Leta 127 pr. n. \xc5\xa1t. je Kleopatra II. pobegnila v Sirijo. Aleksandrija je vzdr\xc5\xbeala \xc5\xa1e eno leto. Po nadaljnjih politi\xc4\x8dnih manevrih se je leta 124 pr. n. \xc5\xa1t. vrnila v Egipt. Leta 118 pr. n. \xc5\xa1t. je bila z odlokom uradno razgla\xc5\xa1ena amnestija, ki ni bila zadostna za izbolj\xc5\xa1anje odnosov vlade z vso dr\xc5\xbeavo. Leta 116 pr. n. \xc5\xa1t. so se v dogajanja v Egiptu vme\xc5\xa1ali Rimljani.\n_START_SECTION_\nKasnej\xc5\xa1e vladanje\n_START_PARAGRAPH_\nOkoli leta 124 pr. n. \xc5\xa1t. je Everget  svojo drugo h\xc4\x8derko s Kleopatro III., Trifeno, poro\xc4\x8dil z Antiohom VIII. Filometorjem , kraljem Selevkidskega cesarstva. _NEWLINE_Leta 116 pr. n. \xc5\xa1t. je umrl. Prestol je prepustil Kleopatri III. in enemu od njenih sinov, ki bi ga izbrala sama. Za sovladarja je izbrala mlaj\xc5\xa1ega sina, Ptolemaj X. Aleksandra, me\xc5\xa1\xc4\x8dani Aleksandrije pa bi na prestolu raje imeli njenega starej\xc5\xa1ega sina Filometorja Soterja, guvernerja Cipra.   Kleopatra III. je njihovi zahtevi nejevoljno ustregla in Filometor Soter jo kot Ptolemaj IX. Latir nekaj \xc4\x8dasa vladal skupaj s svojo materjo.'